RTI के तहत सूचना न मिलने पर किया आत्मदाह  
गुजरात के कच्छ जिले में एक सरकारी कार्यालय के सामने एक शख्स ने जमीन से जुड़े मामले में मांगी गई सूचना नहीं मिलने पर आत्मदाह कर लिया।
गुजरात के कच्छ जिले के रापड़ इलाके में स्थित एक सरकारी कार्यालय के सामने एक शख्स ने शनिवार को आत्मदाह कर लिया। पुलिस के मुताबिक, जब्बरदन गढ़वी (42) ने सूचना का अधिकार कानून के तहत जमीन से जुड़े मामले में मांगी गई सूचना नहीं मिलने पर यह कदम उठाया।  पुलिस ने बताया कि गढ़वी बीते शनिवार से ही कार्यालय के सामने अनशन पर बैठा था। उसने शनिवार सुबह अपने शरीर पर केरोसीन छिड़क कर खुद को आग के हवाले कर दिया। गढ़वी ने घटनास्थल पर ही दम तोड़ दिया। कच्छ के जिलाधिकारी एम थेन्नारासन ने कहा, जब्बरदन गढ़वी नाम के एक व्यक्ति ने रापड़ के ममलतदार कार्यालय के सामने आग लगाकर खुदकुशी कर ली।  गढ़वी की मौत से गुस्से में आए आठ-दस लोगों के एक समूह ने ममलतदार कार्यालय की खिड़कियां और दरवाजे तोड़ डाले। जिलाधिकारी ने कहा कि स्थिति का जायजा लेने के लिए सहायक जिलाधिकारी को घटनास्थल पर भेजा गया है।